Diari Oficial de la Generalitat Valenciana


Sumari del DOGV 9656, del 07-08-2023 (2023/8588)

ACORD 192/2023, d'11 de juliol, del Consell de Govern de la Universitat de València, pel qual s'aprova el Document de Política de Signatura i Segell Electrònics i de Certificats de la Universitat de València.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9656

Data del DOGV
:   07-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8588


Data del document
:   11-07-2023

Organisme emissor
:   Universitat de València

Tipus de document
:   Acord

Descriptors 

:   * Universitat de València

ACORD 192/2023, d'11 de juliol, del Consell de Govern de la Universitat de València, pel qual s'aprova el Document de Política de Signatura i Segell Electrònics i de Certificats de la Universitat de València. [2023/8588]  
I  
  
El Reglament d'administració electrònica de la Universitat de València (UV) aprovat mitjançant acord del Consell de Govern de 23 de juny de 2020 [ACGUV 91/2020], i publicat en el DOGV de 3 de febrer de 2022, regula dins del seu capítol III «De la identificació i autenticació» els diferents aspectes relatius als sistemes de signatura electrònica admesos en la UV en les seues relacions per mitjans electrònics, en aplicació de les disposicions relatives en les lleis 39/2015 i 40/2015.  
  
  
II  
  
La Llei 39/2015, d'1 d'octubre, del procediment administratiu comú de les administracions públiques, estableix els sistemes d'identificació de les persones interessades en l'article 9 i admet els següents:  
  
a) Sistemes basats en certificats electrònics qualificats de signatura electrònica.  
b) Sistemes basats en certificats electrònics qualificats de segell electrònic.  
c) Qualsevol altre sistema que les Administracions públiques consideren vàlid en els termes i condicions que s'establisca, sempre que compten amb un registre previ com a persona usuària que permeta garantir la seua identitat i prèvia comunicació a la Secretaria General d'Administració Digital del Ministeri d'Assumptes Econòmics i Transformació Digital. Aquesta comunicació ha d'anar acompanyada d'una declaració responsable que es compleix amb tots els requisits establerts en la normativa vigent. De manera prèvia a l'eficàcia jurídica del sistema, hauran de transcórrer dos mesos des d'aquesta comunicació, durant els quals l'òrgan estatal competent per motius de seguretat pública podrà acudir a la via jurisdiccional, previ informe vinculant de la Secretaria d'Estat de Seguretat, que haurà d'emetre en el termini de deu dies des de la seua sol·licitud.  
Al seu torn, en l'article 10 es regulen els sistemes de signatura admesos:  
a) Sistemes de signatura electrònica qualificada i avançada basats en certificats electrònics qualificats de signatura electrònica expedits per prestadors inclosos en la ‘‘Llista de confiança de prestadors de serveis de certificació''.  
b) Sistemes de segell electrònic qualificat i de segell electrònic avançat basats en certificats electrònics qualificats de segell electrònic expedits per prestador inclòs en la ‘‘Llista de confiança de prestadors de serveis de certificació''.  
c) Qualsevol altre sistema que les Administracions públiques consideren vàlid en els termes i condicions que s'establisquen, complint els requisits anteriorment ressenyats en la lletra c) de l'article 9.  
I s'afegeix que, quan així ho dispose expressament la normativa reguladora aplicable, les Administracions Públiques podran admetre els sistemes d'identificació contemplats en aquesta Llei com a sistema de signatura quan permeten acreditar l'autenticitat de l'expressió de la voluntat i consentiment de les persones interessades. Així es preveu en el Reglament d'administració electrònica de la UV (article 10.2) quan s'indica que la Universitat de València admet altres sistemes de clau concertada mitjançant un registre previ com a persona usuària, publicats en la seu electrònica, en els quals la ciutadania haurà d'identificar-se fefaentment i la utilització de la qual implicarà el consentiment per al seu ús com a sistema d'identificació i de signatura, en aquest últim cas quan permeta acreditar l'autenticitat de l'expressió de la voluntat i consentiment de les persones interessades.  
Al seu torn, respecte als sistemes d'identificació i signatura de les Administracions Públiques, la Llei 40/2015, d'1 d'octubre, de règim jurídic del sector públic, en el seu article 42 estableix els següents sistemes de signatura per a l'actuació administrativa automatitzada:  
a) Segell electrònic d'Administració Pública, òrgan, organisme públic o entitat de dret públic, basat en certificat electrònic reconegut o qualificat que reunisca els requisits exigits per la legislació de signatura electrònica.  
b) Codi segur de verificació (CSV) vinculat a l'administració pública, òrgan, organisme públic o entitat de Dret Públic, en els termes i condicions establerts, permetent-se en tot cas la comprovació de la integritat del document mitjançant l'accés a la seu electrònica corresponent.  
  
Per a la signatura electrònica del personal al servei de les administracions públiques l'article 43, la citada Llei preveu que, sense perjudici del que es preveu en els articles 38 (seu electrònica), 41 (actuació administrativa automatitzada) i 42 (sistemes de signatura per a l'actuació administrativa automatitzada), l'actuació d'una Administració pública, òrgan, organisme públic o entitat de dret públic, quan utilitze mitjans electrònics, s'ha de realitzar mitjançant signatura electrònica de la persona titular de l'òrgan o empleat públic. Indica, així mateix, que cada Administració Pública ha de determinar els sistemes de signatura electrònica que ha d'utilitzar el seu personal, els quals podran identificar de manera conjunta a la persona titular del lloc de treball o càrrec i a l'Administració o òrgan en la qual presta els seus serveis.  
L'article 9 del Reglament d'administració electrònica de la UV, estableix que l'actuació de la Universitat de València o d'algun dels seus òrgans quan utilitze mitjans electrònics, s'ha d'efectuar mitjançant un sistema de signatura electrònica de la persona titular de l'òrgan o d'empleada o empleat públic, en l'acompliment de les funcions pròpies del lloc que ocupa, que podrà identificar de manera conjunta a la Universitat de València, com a administració en la qual presta els seus serveis, i a la persona titular del lloc de treball o càrrec.  
Les citades lleis 39/2015 i 40/2015 configuren un nou escenari en el qual la tramitació electrònica ha de constituir l'actuació normal de les Administracions i organismes del Sector Públic en els seus múltiples vessants de gestió interna, de relació amb la ciutadania i de relació d'aquelles entre si, per tal de fomentar l'ús dels mitjans electrònics en establir que aquest siga obligatori per a determinades persones i col·lectius i facilitar amb caràcter general les actuacions en el procediment administratiu quan només requerisquen que les persones interessades acrediten prèviament la seua identitat a través de qualsevol dels mitjans d'identificació previstos en la llei (articles 14 i 11 de la Llei 39/15), sense perjudici de l'ús obligatori de signatura per a:  
a) Formular sol·licituds.  
b) Presentar declaracions responsables o comunicacions.  
c) Interposar recursos.  
d) Desistir d'accions.  
e) Renunciar a drets.  
En aquest sentit, l'article 26.3 de la Llei 39/2015 estableix que no requereixen signatura electrònica els documents electrònics emesos per les administracions públiques que es publiquen amb caràcter merament informatiu, així com aquells que no formen part d'un expedient administratiu. En tot cas, serà necessari identificar l'origen d'aquests documents.  
  
  
III  
  
El Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics, regula la Política de signatura electrònica i de certificats en l'àmbit estatal, indicant que està constituïda per les directrius i normes tècniques aplicables a la utilització de certificats i signatura electrònica (article 17).  
Dins del títol II del citat Reglament, el capítol II «De la identificació i autenticació de les Administracions Públiques i les persones interessades» estableix que les administracions públiques poden utilitzar els següents sistemes per a la identificació electrònica i garantir l'origen i integritat dels documents electrònics (article 15):  
  
a) Sistemes d'identificació de les seus electròniques i seus electròniques associades.  
b) Segell electrònic basat en un certificat electrònic qualificat i que reunisca els requisits exigits per la legislació de signatura electrònica.  
  
c) Sistemes de signatura electrònica per a l'actuació administrativa automatitzada.  
d) Signatura electrònica del personal al servei de les administracions públiques.  
e) Intercanvi electrònic de dades en entorns tancats de comunicació, conforme a allò específicament acordat entre les parts.  
Les persones interessades poden utilitzar els sistemes d'identificació i signatura previstos en la Llei 39/2015 en les seues relacions electròniques amb les administracions públiques.  
  
  
IV  
  
De conformitat amb el Reglament 910/2014, de 23 de juliol, relatiu a la identificació electrònica i els serveis de confiança per a les transaccions electròniques en el mercat interior (eIDAS), en funció de la naturalesa de la informació que continguen i de la mena de persona a qui es dirigisca i ateses les mesures de seguretat exigibles pel nou Esquema Nacional de Seguridad (ENS) regulat mitjançant Reial decret 311/2022, de 3 de maig, els procediments podran classificar-se en diversos nivells de seguretat, en la virtut de la qual quedaran determinats els mètodes d'identificació que permeten l'accés.  
A aquest efecte és necessari establir una política de signatura que establisca els principis d'interrelació amb les persones usuàries, tenint en compte que la majoria d'elles mantenen una relació de supremacia especial amb la universitat (estudiantat, personal docent i investigador i personal d'administració i serveis). Amb caràcter general, seran de nivell baix els nivells d'exigència d'identificació de les persones físiques que integren aquests col·lectius. Les relacions amb la resta de persones físiques i les persones jurídiques seran normalment de nivell mitjà. La determinació del nivell de seguretat hauria d'establir-se també en la informació que figure en el catàleg de procediments de la seu electrònica.  
Per tant, s'han d'establir els sistemes de signatura electrònica en funció del nivell d'identificació i integritat que garanteixen, la qual cosa equival al nivell de seguretat jurídica dels documents electrònics (a major seguretat, major complexitat tècnica) i per això:  
Els actes que es consideren de nivell mitjà hauran d'autenticar-se utilitzant sistemes de signatura electrònica avançada basada en certificat reconegut.  
Els actes que es consideren de nivell alt han d'autenticar-se necessàriament utilitzant sistemes de signatura electrònica reconeguda o qualificada.  
La resta d'actes poden documentar-se amb qualsevol sistema de signatura electrònica i, en concret, realitzar-se amb els sistemes d'autenticació basats en usuari i contrasenya proporcionats per la Universitat una vegada valorada la conveniència i analitzats els riscos.  
Els actes d'intercanvi de dades amb les administracions públiques, o l'accés a les dades d'aquestes, ha d'exigir el nivell mínim establert per cada administració que en cedeix o hi dona accés.  
La signatura electrònica dels actes de contractació pública i de facturació electrònics ha de ser la que determine la normativa que li siga aplicable.  
D'altra banda, també han de contemplar-se els supòsits en els quals la UV es relaciona amb ciutadans de la Unió Europea i fins i tot aliens a ella, i establir mecanismes que faciliten aquesta relació electrònica i mantinguen nivells de seguretat adequats amb els interlocutors.  
  
  
V  
  
Conforme al Reial decret 4/2010, de 8 de gener, pel qual es regula l'Esquema Nacional d'Interoperabilitat en l'àmbit de l'Administració Electrònica (ENI), una política de signatura electrònica de certificats és el «conjunt de normes de seguretat, d'organització, tècniques i legals per a determinar com es generen, verifiquen i gestionen signatures electròniques, incloses les característiques exigibles als certificats de signatura».  
L'objectiu és determinar la validesa de la signatura electrònica per a una transacció en particular, especificant la informació que ha d'incloure la persona signant en el procés de generació de la signatura i la informació que s'ha de comprovar en el procés de validació d'aquesta.  
L'article 18 de l'ENI estableix que l'Administració general de l'Estat ha de definir una política de signatura electrònica i de certificats que servisca de marc general d'interoperabilitat per al reconeixement mutu de les signatures electròniques basades en certificats de documents administratius en les administracions públiques. La resta d'Administracions Públiques podran acollir-s'hi, sense perjudici de poder aprovar altres polítiques de signatura electrònica dins dels seus respectius àmbits competencials partint, entre altres, de la Norma Tècnica de Política de signatura electrònica i de certificats de l'Administració definida en la seua disposició addicional primera.  
  
  
VI  
  
La Resolució de 27 d'octubre de 2016, de la Secretaria d'Estat d'Administracions Públiques, aprova la Norma Tècnica d'Interoperabilitat de Política de Signatura i Segell Electrònics i de Certificats de l'Administració (BOE 3 de novembre) que estableix en el seu apartat II.5 que «Les administracions públiques s'han d'acollir preferentment a la «Política Marc de Signatura Electrònica basada en Certificats», sense perjudici que «cada organització ha de valorar la necessitat i conveniència de desenvolupar una política pròpia enfront de la possibilitat d'utilitzar una política marc existent» i que es «poden aprovar altres polítiques de signatura i segell electrònics dins dels seus àmbits competencials si les característiques particulars dels procediments administratius sota la seua competència ho fan necessari».  
  
  
VII  
  
En aquest context normatiu, és necessari establir una política de signatura de la Universitat de València (UV) que establisca els principis d'interrelació amb les persones administrades, tenint en compte que la majoria d'elles mantenen una relació de supremacia especial amb la universitat (estudiantat, PDI i PAS), així com harmonitzar la classificació de nivells de seguretat dels procediments i la seua correlativa exigibilitat de mètodes d'identificació i signatura, més o menys rígids en atenció a les relacions de «supremacia especial» amb les citades persones de la comunitat universitària.  
Per tot l'exposat, s'adopta la següent Política de Signatura i Segell Electrònics i de Certificats de la Universitat de València:  
  
  
Article 1. Objecte  
L'objecte de la present política és fixar les condicions generals aplicables a la identificació i signatura electrònica per a la seua validació i el seu ús en la relació electrònica de la Universitat de València (UV) amb la ciutadania, pertanguen o no a la comunitat universitària, entre els seus òrgans i unitats i amb altres Administracions Públiques o entitats públiques o privades.  
Estableix, per tant, el conjunt de criteris comuns assumits per la Universitat de València en relació amb l'autenticació i el reconeixement mutu de signatures electròniques basades en certificats i de la clau concertada corporativa.  
  
Article 2. Política marc de signatura electrònica i certificats  
La UV s'adhereix a la política marc de signatura electrònica i de certificats de l'Administració General de l'Estat, sense perjudici de les peculiaritats establertes en la present Política, la qual pot confluir amb altres polítiques particulars de la UV per a una transacció determinada en un context concret, sempre basades i desenvolupades a partir d'ella.  
  
  
Article 3. Àmbit d'aplicació  
Aquesta política és aplicable, en l'àmbit de competència de la Universitat de València, per als següents supòsits:  
a) Les relacions electròniques de la UV amb la ciutadania (personal o no de la Comunitat Universitària) i proveïdors, en tots els serveis i procediments posats a la disposició d'aquests a través de la seua Seu electrònica.  
b) Les relacions electròniques entre els òrgans, unitats i personal empleat de la Universitat, ja siga internament o amb altres entitats externes.  
c) Les relacions electròniques de la universitat amb la resta d'administracions i entitats públiques i privades.  
  
Article 4. Identificació del gestor de la Política  
  
Nom del gestor Secretaria General  
Direcció de contacte vcwtnamgxlosxryfo@sz.kw  
Identificador del gestor (DIR3) C24289516  
  
  
  
Article 5. Atribucions del gestor de la Política  
1. Adopta les mesures i dicta les instruccions necessàries per al desenvolupament, execució i aplicació de la política de signatura i segell electrònics i de certificats de la Universitat de València.  
2. És responsable del manteniment, actualització i publicació electrònica de qualsevol aspecte relatiu a la present Política de Signatura i Segell Electrònics i de Certificats de la UV.  
  
Article 6. Sistemes d'identificació i signatura  
1. La UV admet l'ús dels següents certificats electrònics:  
a) Certificats electrònics de persona física.  
b) Claus concertades del sistema Xc@rp.  
c) Certificats d'empleada o empleat públic.  
d) Certificats de representant de persona jurídica.  
e) Certificats de segell d'òrgan.  
2. Els usos i aplicacions de cada tipus de certificat es determinaran en els procediments electrònics que habilite la UV i que hauran d'estar incorporats prèviament al Catàleg de Procediments i Serveis d'aquesta.  
  
3. En tot cas, l'ús de certificats electrònics s'ha de regir atenent als següents criteris:  
3.1. El sistema comú d'identificació i signatura en la seu electrònica és el de clau concertada: usuari i contrasenya proporcionada per la UV a tota la comunitat universitària; usuari i contrasenya del sistema Pa@fz; usuari i contrasenya de seu si no es disposa de les claus anteriors, encara que per a aquesta opció el seu ús haurà de ser de manera excepcional i només vàlid per a certs tràmits.  
Amb la finalitat de garantir la interoperabilitat, així com assegurar la integritat, inalterabilitat i el no repudi dels documents signats, la UV pot superposar un segell electrònic basat en un certificat electrònic qualificat.  
3.2. Es pot articular, en determinats procediments, l'ús de certificats d'empleat públic per a l'acompliment de les funcions pròpies del lloc que ocupen, o per a relacionar-se amb les administracions públiques.  
  
3.3. Es promou l'ús de certificats de segell d'òrgan en les actuacions administratives automatitzades i el codi segur de verificació vinculat a la Universitat de València o a l'òrgan competent, que permetrà la comprovació de la integritat del document mitjançant l'accés a la seu electrònica de la Universitat.  
3.4. Per a facilitar l'accés de persones de nacionalitats diferents de l'espanyola en l'ús de procediments de la UV, poden utilitzar-se de manera excepcional altres sistemes d'identificació i signatura per a l'estudiantat estranger o sol·licitants estrangers en convocatòries de la UV, procurant que siguen mecanismes d'identificació que utilitzen credencials de serveis d'identificació de tercers d'àmplia difusió en les relacions electròniques. Aquests mitjans d'identificació no són d'ús general, sinó que han d'autoritzar-se de manera expressa mitjançant resolució de la Secretaria General per a cada procediment en què es demanden.  
  
  
Article 7. Certificat de persona física  
La Universitat de València permet qualsevol dels sistemes d'identificació i signatura electrònica establerts en els articles 9 i 10, respectivament, de la Llei 39/2015, d'1 d'octubre, del procediment administratiu comú de les administracions públiques, la relació de les quals està disponible en la seu electrònica.  
L'expedició de certificats electrònics personals es pot realitzar en les diferents oficines de registre habilitades per a tal fi i per registradors nomenats per la Secretaria General. Aquestes oficines han de col·laborar en el manteniment, renovació i gestió dels certificats i hauran de comunicar a la Secretaria General qualsevol incident que es detecte.  
  
  
Article 8. Clau concertada de la Universitat de València  
La Universitat de València admet un sistema de clau concertada, basada en el compte institucional i la seua contrasenya associada proporcionades a les persones usuàries de la comunitat universitària i col·lectius assimilats, que facilitarà la relació electrònica amb la universitat, sense perjudici d'altres sistemes d'identificació i signatura que, pel nivell de seguretat del procediment o servei, es requerisca.  
Amb caràcter general, seran de nivell baix els nivells d'exigència d'identificació de les persones de la comunitat universitària i assimilats, en funció del que es preveu en el Reglament 910/2014, de 23 de juliol, relatiu a la identificació electrònica i els serveis de confiança per a les transaccions electròniques en el mercat interior (eIDAS) i ateses les mesures de seguretat exigibles pel nou Esquema Nacional de Seguretat (ENS).  
Per tant, el sistema ordinari d'autenticació i firma en la seu electrònica per a les persones de la comunitat universitària i persones físiques que, per raó de relació jurídica preexistent amb la UV, disposen de compte de correu electrònic institucional i actuen com a persones interessades en el procediment administratiu, és el de clau concertada (usuari i contrasenya de la UV), sense perjudici de la utilització de certificat electrònic qualificat.  
Aquest sistema de signatura es pot utilitzar per a signar documents en els procediments específics disponibles en la Seu Electrònica de la UV, en la mesura que aquests vagen adaptant-s'hi. En cas que un procediment específic no el tinga implementat es podrà signar mitjançant certificat electrònic qualificat.  
  
Article 9. Certificats d'empleat públic  
1. La UV pot emetre un certificat d'empleat públic (CEP) al personal empleat que considere convenient on es faça constar la seua vinculació amb la institució. La UV pot emetre el CEP per a tots aquells càrrecs i llocs que formulen resolucions o acords que tenen eficàcia fora de la UV o que suposen capacitat específica de signatura o representació en nom de la Universitat.  
2. Només s'atorguen certificats d'empleat públic al personal de la UV, empleats públics amb qualsevol vincle jurídic, sempre en situació d'actiu i que exercisquen les seues funcions a la Universitat de València.  
  
3. Els certificats d'empleats seran revocats quan cessen en les seues funcions en la UV, el seu vincle amb ella o per canvi de funcions, de destinació o pel que es disposa en l'apartat 1 d'aquest capítol.  
4. La signatura amb CEP acredita la identitat de la persona titular i l'ocupació del lloc o càrrec, en el seu cas, i tindrà plens efectes en el procediment.  
5. La sol·licitud de CEP pot realitzar-se a través de la seu electrònica mitjançant una instància interna. Amb anterioritat a l'expedició, es comprovarà que la persona titular presta els seus serveis en la UV. El registre i l'expedició de certificats CEP d'empleat públic es realitza exclusivament en la Gerència. Les altres unitats i serveis de la Universitat han de col·laborar en el manteniment i gestió dels certificats, així com comunicar a la Gerència qualsevol incidència que es detecte.  
  
6. Per a la renovació de claus amb o sense renovació de la targeta física, el procediment és el mateix que per a l'emissió inicial del certificat.  
7. La revocació del CEP es produirà quan concórrega algun dels casos següents:  
a) D'ofici, quan una persona deixa de prestar els seus serveis o cessa en el càrrec o lloc, o pel seu ús indegut.  
b) A instàncies de part, per destrucció o pèrdua de la targeta o per necessitat de canvi de la clau personal o per caducitat d'aquesta.  
Un certificat revocat no pot tornar a utilitzar-se i no pot alçar-se la revocació ni anul·lar-se de cap altra forma, però pot tornar a sol·licitar-se'n un de nou en cas que es modifiquen les circumstàncies de la revocació.  
8. Qui siga titular del CEP és també responsable exclusiu de la custòdia i ús de les claus personals de signatura, sense que puga comunicar, cedir o autoritzar el seu ús a un tercer.  
El lliurament de CEP emesos suposa les obligacions següents:  
a) Advertir la Gerència de qualsevol error en les dades emmagatzemades.  
b) Comunicar igualment a Gerència qualsevol variació en les dades personals a fi de corregir-les en les bases de dades de personal.  
  
c) No comunicar les claus a terceres persones.  
d) Sol·licitar la renovació dels certificats continguts en la targeta abans que expire el seu període de validesa.  
e) Fer un ús adequat del certificat sobre la base de les competències i facultats atribuïdes pel càrrec o lloc de treball.  
f) Assumir la present normativa o la que es dicte en el seu desenvolupament o substitució.  
g) Comunicar el cessament o canvi de funcions o destinació.  
  
Article 10. Certificats electrònics de representant d'entitat  
1. La Universitat de València pot emetre certificats electrònics de representant de la Universitat com a persona jurídica a aquelles persones físiques que componen el Consell de Direcció, tenint en compte l'important volum de tràmits i sempre que s'autoritze l'habilitació per acord del Consell de Govern.  
2. Els certificats s'expediran sota la responsabilitat dels càrrecs per al desenvolupament de les seues competències. Les persones habilitades tenen l'obligació de custodiar les targetes que contenen els certificats i claus privades d'aquestes.  
3. L'ús del certificat comprèn exclusivament les funcions delegades mitjançant resolució del Rectorat i, per tant, queda prohibit qualsevol ús diferent al que està destinat.  
  
Article 11. Certificats de segell d'òrgan  
De conformitat amb l'article 8 del Reglament d'Administració Electrònica de la UV, la creació de segells electrònics vinculats a la Universitat de València i a òrgans administratius d'aquesta s'ha de dur a terme mitjançant resolució del rector o la rectora o persona en qui delegue.Aquesta resolució ha d'assenyalar l'òrgan titular responsable de la seua utilització, les característiques tècniques generals del sistema de signatura i certificat, així com el servei de validació per a la verificació del certificat i les actuacions i procediments en els quals podrà ser utilitzat.  
Així mateix, aquest serà el sistema ordinari de signatura de les actuacions i certificacions que passen a ser expedides de manera automatitzada.  
  
Article 12. Signatura de documents per part de la Universitat de València  
1. Els documents electrònics que formen part d'un procediment administratiu com ara resolucions o acords i/o que tinguen efectes enfront de tercers o en altres administracions públiques hauran d'estar signats pel càrrec o pel personal funcionari que tinga les competències per a dictar-los o una delegació expressa. La signatura es fa amb un certificat d'empleat públic o segell d'òrgan o certificat de representant de la UV, segons siga procedent, mitjançant l'eina del Portafirmes de la UV. El document haurà d'incloure un Codi Segur de Verificació (CSV) de l'acte administratiu que permeta la seua verificació a través de la seu electrònica.  
2. La signatura de documents en procediments de tramitació interns es realitza ordinàriament amb clau concertada i mitjançant l'ús de l'eina corporativa de portafirmes, en la mesura que la solució de tramitació electrònica ho permeta.  
3. En l'actuació administrativa automatitzada s'ha d'utilitzar el segell electrònic de la Universitat de València o òrgan competent i el codi segur de verificació vinculat a la UV o a l'òrgan competent, que permetrà la comprovació de la integritat del document mitjançant l'accés a la seu electrònica de la Universitat, conforme al que es preveu en l'article 8 del Reglament d'Administració Electrònica.  
  
  
Article 13. Referència temporal dels documents administratius electrònics  
La possibilitat d'emetre vàlidament i per mitjans electrònics els documents administratius ve descrita en la Llei 39/2015 que indica que, a més de la signatura electrònica, han d'incloure una referència temporal quan la naturalesa del document així ho requerisca.  
Per tant, la Universitat de València haurà d'associar als documents administratius electrònics una de les següents modalitats de referència temporal, d'acord amb el que determinen les normes reguladores dels respectius procediments:  
a) Marca de temps: entenent per tal l'assignació per mitjans electrònics de la data i, si escau, l'hora a un document electrònic. La marca de temps s'utilitza en tots aquells casos en els quals les normes reguladores no establisquen la utilització d'un segell electrònic qualificat de temps.  
  
b) Segell electrònic qualificat de temps: entenent per tal l'assignació per mitjans electrònics d'una data i hora a un document electrònic amb la intervenció d'un prestador qualificat de serveis de confiança que assegure l'exactitud i integritat de la marca de temps del document. Els segells electrònics de temps no qualificats seran assimilables amb caràcter general a les marques de temps.  
En tot cas, serà la norma que regule el procediment on constaran els documents electrònics la que indique la conveniència d'usar marca o segell de temps, perquè la Llei 39/2015 exigeix en general una referència temporal del moment en què han sigut emesos per a considerar un document administratiu vàlid, però no exigeix la fefaència que atorga un segell de temps.  
L'Esquema Nacional de Seguretat distingeix tres tipus de sistemes d'informació en funció de la seua criticitat i nivell de seguretat exigible (Alta, Mitjana i Bàsica); l'ús de segellament de temps és obligat únicament per als sistemes categoritzats com a nivell Alt. Sense perjudici de l'anterior, s'emprarà segellat de temps en aquells supòsits en els quals la informació siga susceptible de ser utilitzada com a evidència electrònica en un futur.  
La informació relativa a les marques i segells electrònics qualificats de temps s'associarà als documents electrònics en la forma que determine l'Esquema Nacional d'Interoperabilitat i la normativa corresponent.  
  
Article 14. Segellat de temps i signatura electrònica  
El segellat de temps és un mètode per a provar que un conjunt de dades ha existit abans d'un moment donat i que cap d'aquestes dades ha sigut modificada des de llavors. Incloure un segell de temps en una signatura digital és un mitjà per tenir una evidència de l'instant en el qual el document s'ha signat, i atorga aquests mitjans addicionals per a garantir-ne la propietat i no repudi.  
El segellat de temps proporciona un valor afegit a la utilització de signatura digital, ja que la signatura per si sola no subministra cap informació sobre el moment de creació de la signatura, i en el cas que el signant la incloguera, aquesta hauria sigut proporcionada per una de les parts, quan allò recomanable és que ho siga per una tercera part de confiança.  
La relació de prestadors qualificats de serveis de confiança que presten serveis de segellat de temps en el sector públic haurà d'estar inclosa en la «Llista de confiança de prestadors qualificats de serveis de confiança».  
La Universitat de València utilitza el servei de segellat de temps o timestamp service (TSS) proporcionat per l'Autoritat de Certificació de la Comunitat Valenciana (ACCV), ens prestador de Serveis de Certificació Electrònica de la Comunitat Valenciana, constituït mitjançant la Llei 14/2005, de 23 de desembre, de la Generalitat.  
Aquest servei proporciona un sistema que assegura que unes dades existeixen i no han sigut modificades des d'una data i hora concretes. Això s'aconsegueix associant les dades a l'instant exacte de temps mitjançant la signatura electrònica de la nostra Autoritat de Segellament de Temps (TSA). El resultat és el que es coneix com a segell de temps electrònic, timestamp o marca de temps.  
La signatura de llarga durada PAdES-LTV (Long Term Validation of digital signatures) permet validar la integritat i autenticitat del document al llarg dels anys. És a dir, possibilita que la verificació de la signatura perdure en el temps. Dit d'una altra forma, aporta a la signatura electrònica validesa al llarg del temps. A nivell tecnològic, en el càlcul de l'algorisme de signatura electrònica s'incrusten dues informacions fonamentals:  
a) La validació de l'estat de revocació del certificat en el moment de la signatura: s'accedeix a la consulta OCSP i l'Autoritat de Certificació ens diu si aquest certificat digital està caducat o revocat.  
  
b) El segell de temps, o Timestamp, mitjançant el qual un tercer de confiança ens diu l'hora exacta del moment de la signatura.  
D'aquesta forma, s'incorporen en el moment signar els certificats de la cadena de confiança i el resultat de la comprovació de validesa d'aquests.  
  
Article 15. Signatura electrònica longeva  
Amb l'ús de la signatura electrònica bàsica, si el certificat està caducat, automàticament es dona la signatura com a no vàlida. Quan la fiabilitat de les signatures electròniques no es puga assegurar per mitjans tècnics, es procedirà a la convalidació de documents, amb l'annexió d'una nova signatura del responsable jeràrquic de l'ens productor del document o responsable de la fe pública, la qual cosa suposa una garantia d'autenticitat i integritat dels documents que es convaliden, però no certificaria la validesa legal o competencial dels actes que se'n deriven.  
  
Per això s'utilitzen les signatures longeves i el segell de temps. Les signatures longeves afigen a la signatura informació addicional i evidències de tercers (autoritats de certificació), així com certificacions de temps que en garanteixen la validesa a llarg termini, ja que realment «certifiquen» quin era l'estat del certificat en el moment de l'operació, amb independència del període de validesa del certificat.  
Segons s'indica en la Resolució de 27 d'octubre de 2016, de la Secretaria d'Estat d'Administracions Públiques, que aprova la Norma Tècnica d'Interoperabilitat de Política de Signatura i Segell Electrònics i de Certificats de l'Administració (IV.3 Regles de confiança per a signatures longeves), en el cas de signatures longeves, el signant o el verificador de la signatura ha d'incloure un segell de temps que permeta garantir que el certificat era vàlid en el moment en què es va realitzar la signatura. En el cas que siga inclosa pel signant, es podrà realitzar una vegada haja transcorregut el període de precaució o període de gràcia, anomenat al temps d'espera per a comprovar l'estat de revocació d'un certificat.  
Atès que eines informàtiques per a la signatura de documents electrònics com Adobe Acrobat generen «per defecte» documents signats amb signatura electrònica bàsica, és molt poc recomanable utilitzar-les per a la signatura de documentació la utilitat de la qual no siga de curt termini (notificacions o oficis amb abast d'un curs acadèmic). Per aquest motiu, tota la documentació generada per la seu electrònica de la UV inclou signatura electrònica longeva, ja siga amb segell d'òrgan en els procediments o signatura del personal en el Portafirmes.  
  
En principi s'utilitzarà l'eina informàtica Adobe Acrobat perquè es garantisca que els documents signats electrònicament es generen en format PDF longeu (tècnicament denominat ‘PAdES-LTV').  
  
  
Article 16. Formats de signatura admesos  
La Universitat de València empra els formats admesos en la Política de signatura electrònica i de certificats de l'Administració General de l'Estat segons els següents criteris:  
a) L'ús preferent de la signatura electrònica amb format XAdES-T per a tots els documents generats per actuacions administratives automatitzades i per a tots els documents generats pel personal de l'administració excepte restriccions de format o per la utilització d'altres estàndards d'interoperabilitat ja establerts.  
b) L'ús obligatori del format PDF amb signatura electrònica PAdES per a totes les còpies de documents (amb canvi de format) que tinguen com a destinataris a ciutadans o altres administracions públiques, excepte restriccions de format o per la utilització d'altres estàndards d'interoperabilitat ja establerts.  
c) L'ús del format CAdES només en aquells supòsits en els quals aspectes relacionats amb el volum dels fitxers o el rendiment dels sistemes que els gestionen desaconsellen l'ús dels formats PAdES i XAdES.  
  
d) En el cas de signatura amb claus concertades, s'admet la seua realització mitjançant certificats generats a l'usuari en el moment de la signatura, amb un sistema que emmagatzeme tal signatura i la part pública del certificat generat i que permeta la seua posterior verificació mitjançant CSV.  
Les signatures dels documents amb rellevància externa han de ser prou completes perquè la ciutadania les puga validar sense mitjans que els resulten especialment onerosos o que siguen particularment sofisticats.  
  
Article 17. Algorismes de signatura  
S'empraran algorismes acreditats pel Centre Criptolòlògic Nacional segons la guia CCN-STIC 807.  
  
Article 18. Entrada en vigor  
La present Política de Signatura i Segell Electrònics i de Certificats de la Universitat de València entrarà en vigor l'endemà de la seua publicació en el Diari Oficial de la Generalitat Valenciana.  
  
València, 11 de juliol de 2023.- La rectora: María Vicenta Mestre Escrivá.